b'\n_START_ARTICLE_\nViktorijin kri\xc5\xbeec\n_START_PARAGRAPH_\nVikt\xc3\xb3rijin kr\xc3\xad\xc5\xbeec (izvirno angle\xc5\xa1ko Victoria Cross, kratica VC) je najvi\xc5\xa1je voja\xc5\xa1ko odlikovanje, ki se podeljuje za pogum\xc2\xa0\xc2\xbbpred sovra\xc5\xbenikom\xc2\xab\xc2\xa0\xc4\x8dlanom oboro\xc5\xbeenih sil nekaterih dr\xc5\xbeav Skupnosti narodov in nekdanjih ozemelj Britanskega imperija. Odlikovanje ima prednost pred vsemi drugimi redovi, odlikovanji in medaljami. Podeli se lahko katerikoli voja\xc5\xa1ki osebi s katerimkoli \xc4\x8dinom v katerikoli slu\xc5\xbebi in civilistom pod voja\xc5\xa1kim poveljstvom. Kri\xc5\xbeec podeljuje britanski monarh med slovesno podelitvijo v Buckinghamski pala\xc4\x8di. Zdru\xc5\xbeen je z najvi\xc5\xa1jim priznanjem za hrabrost v Zdru\xc5\xbeenem kraljestvu, Jurijevim kri\xc5\xbecem, z enakovredno \xc4\x8dastjo za pogum ne v bojnem smislu. Vendar je Viktorijin kri\xc5\xbeec vi\xc5\xa1je po prednostni vrsti, tako, da bi ga nosilec nosil na prvem mestu, \xc4\x8de bi prejel obe odlikovanji, kar pa se \xc5\xa1e ni zgodilo._NEWLINE_Viktorijin kri\xc5\xbeec je uvedla britanska kraljica Viktorija I. 29. januarja 1856 za nagrajevanje pogumnih dejanj med krimsko vojno. Od tedaj so odlikovanje podelili 1356-krat 1353 posameznikom. Od za\xc4\x8detka korejske vojne so podelili le 13 odlikovanj, devet pripadnikom Britanske vojske in \xc5\xa1tirim pripadnikom Avstralske vojske. Tradicionalna razlaga za vir topovske kovine, iz katere izdelujejo odlikovanje, je, da izhaja iz ruskega topa, zasedenega pri obleganju Sevastopola med letoma 1854 in 1855. V zadnjem \xc4\x8dasu so v to zgodbo podvomili in predlagali razli\xc4\x8dne druge vire. Zaradi velike redkosti ima Viktorijin kri\xc5\xbeec visoko ceno in lahko na dra\xc5\xbebi prese\xc5\xbee 400.000 \xc2\xa3. Obstaja ve\xc4\x8d javnih in zasebnih zbirk, posve\xc4\x8denih Viktorijinemu kri\xc5\xbecu, od katerih je najbolj znana zbirka lorda Ashcrofta, ki ima ve\xc4\x8d kot desetino vseh podeljenih kri\xc5\xbecev.'